Íris Ösp Heiðrúnardóttir segir að allir ættu að gefa sér tíma fyrir jóga og slökun . Vísir / Vilhelm Íris Ösp Heiðrúnardóttir var ósátt og fordómafull gagnvart því að flytja til Grænlands sem unglingur en endaði á að finna ástina þar . Hún segir að hún eigi erfitt með að hafa fasta rútínu í lífinu og líður best þegar hún býr erlendis og þarf ekki að nota bíl . Nú auðveldar hún Íslendingum að stunda jóga heima hjá sér með sniðugum jógaspilum sem kallast Yoger . „ Við fjölskyldan fluttum til Grænlands árið 2009 og ég var þar með hléum til ársins 2015 , “ segir Íris . Hún er fædd á Ísafirði og faðir hennar missti vinnuna í byggingariðnaðinum hér á landi í hruninu . Hann fékk svo starf á Grænlandi og ákvað fjölskyldan þá að flytja saman þangað og áttu það eftir að verða þeim mjög góð ár . „ Ég fór út með fordóma og hélt að þetta yrði ekki í lagi . Ég hélt bara að þetta væru allt hjólbeinóttir og tannlausir gamlir karlar . “ Talar hægar á Grænlandi Íris var 16 ára þegar þau fluttu og segir að hún hafi komið heim betri manneskja eftir að búa á Grænlandi . Það sem stendur upp úr eftir dvölina var að þar kynntist hún kærastanum sínum . „ Ég tók hann með mér heim . Við kynntumst þar árið 2012 og hann hefur litað lífið mitt mikið . Hann er grænlenskur og við eigum fjölskyldu þar sem við förum og hittum á hverju ári . “ Hún segir að á Grænlandi hafi verið mikil ró , lífsstíll fólks þar sé mjög ólíkur og allt sé hægara þar . „ Ég er mjög æst manneskja með ADHD og allan pakkann en það er einhvers konar ró þarna . Maður setur í einhvern Grænlands-gír . Ég geri allt hægar , ég tala hægar og ég nýt mín betur . Ég lærði það á Grænlandi og minni mig reglulega á það að það er þar sem mér líður best í rauninni . Ég reyni því stundum að halda í Grænlendinginn í mér og leyfa hlutunum að flæða dálítið , sem þau eru best í . “ Íris og Kaali í Grænlensku brúðkaupi í fyrrasumarMynd úr einkasafni Heilluð af mannslíkamanum Íris er mjög félagslynd og á því oft erfitt með geta ekki grúskað í fólki á Grænlandi og kynnst því betur . „ Það er óróleiki þar stundum og sorg , sem ég á ótrúlega erfitt með . Fólk er pínu fast í rauninni , það eru margir sem eru bæði fastir inni í sér og fastir á Grænlandi og halda að þeir komist ekki þaðan . Eiga erfitt með að þróast einhvern veginn . “ Íris talar nokkur tungumál og segir hún að þrátt fyrir að hún skilji grænlensku þá geti hún ekki talað hana , tungumálið sé einfaldlega of erfitt . „ Ég reyndi að læra spænsku en það gekk ekkert rosalega vel . Ég kann samt alveg jóga á spænsku og hugtökin , sem er mjög fyndið . Ég tala reiprennandi dönsku og tala dönsku við kærastann minn . Við erum reyndar eiginlega búin að búa til okkar eigið tungumál því hann talar alveg íslensku líka , svo blandast grænlenska inn í þetta inn á milli og eitt og eitt enskt orð , “ segir Íris og hlær . „ Svo á ég norska bestu vinkonu svo ég tala norsku líka . “ Íris er sjálfstætt starfandi listakona og eru verkin mörg innblásin af hennar ferðalögum og mismunandi menningarheimum . Hún hefur líka gaman af því að mála kvenlíkamann og segist heilluð af hreyfingu og formum líkamans . „ Ég byrjaði á því að læra fatahönnun í Danmörku og svo lærði ég fatahönnun í FB . Svo lærði ég líka að teikna í Grænlandi . Ég útskrifaðist úr Myndlistarskólanum í Nuuk og var þá eina konan sem útskrifaðist . “ Fann frelsi og ró í jóga Íris fékk áhuga á jóga fyrir fimm árum síðan og hefur síðustu ár verið mjög virk í sinni jógaiðkun . „ Ég hef alltaf heillast af hugmyndinni á bak við jóga og þessa innri ró . Mig vantaði innri ró fyrir svona nokkrum árum síðan og þá fór ég að stunda jóga á hverjum degi . “ Á þeim tíma var Íris komin í einhvern neikvæðan vítahring og vantaði að komast út úr honum . „ Ég er engin rútínumanneskja en var allt í einu komin í einhverja rútínu sem mér líkaði ekki við . Ég þurfti því að fá eitthvað til að hressa upp á tímann minn , það var ekki dramatískara en það . Ég var orðin svo þreytt á hversdagsleikanum . Ég er mikið fiðrildi , ævintýramanneskja og mikill frelsisdýrkandi . Bara það að vera föst í að vera að mæta alltaf á ákveðnum stað á ákveðnum tíma að gera svipaða hluti á hverjum degi pirraði mig . Ég þráði frelsi og ég fann þetta frelsi og þessa ró með því að mæta í jóga . “ Breytingin leyndi sér ekki og segir Íris að jóga hafi breytt lífi sínu á allan hátt . „ Ég fann mjög mikinn líkamlegan mun . Ég var mjög liðug fyrir en mér vantaði allan styrkleika á móti . Ég komst í allar stöður en vantaði styrk til að viðhalda mínum liðleika . Í rauninni var liðleikinn að valda mínum verkjum . Ég fann mig bara í jóga , ég fann mig , styrkinn minn og byrjaði að blómstra eins og blómið sem ég er . “ Jóga í Indinósíu . Mynd úr einkasafni Rankaði við sér með páskaegg á höfðinu Ástæðan fyrir verkjum Írisar var að hún lenti í bílslysi fyrir nokkrum árum en passaði ekki upp á að leyfa líkamanum að jafna sig eftir það . Hún hunsaði að það hafði gerst og hélt áfram eins og ekkert hefði í skorist . „ Ég var nýkomin með bílpróf og var bara vitleysingur . Ég var að keyra Súðavíkurveginn frá Ísafirði til Súðavíkur . Þá kom kona á móti mér , það var sleipt og ég rann á fjallsvegg , á klett . Ég var ein í bílnum og bíllinn bara gjöreyðilagðist . Ég ruglaðist pínu í rýminu og varð smá vönkuð en fór svo á snjóbretti nokkrum dögum seinna og gerði ekkert í þessu . Ég hefði auðvitað átt að gera eitthvað en var bara 17 ára . “ Þrátt fyrir að hafa vankast í þessu slysi þá man Íris ennþá augnablikið þegar hún rankaði við sér . „ Ég var nýbúin að kaupa mér páskaegg og ranka svo við mér með páskaegg á hausnum , ég var öll í súkkulaði . “ Íris getur hlegið að þessu í dag en þetta bílslys hafði mikil áhrif á hennar líkama seinna . Hún viðurkennir að hún sjái það í dag að það að hunsa þetta var ekki það skynsamlegasta sem hún gat gert í stöðunni . „ Ég var bara ung og vitlaus og lin því ég fann ekkert mikið fyrir þessu þá en byrjaði að finna fyrir þessu nokkrum árum síðar . “ Í jógastöðu á töfrandi stað á SikileyMynd úr einkasafni Alltaf verið með ævintýraþrá Hún er samt ánægð með eitt sem kom út úr þessu slysi , þegar hún var byrjuð að upplifa mikla verki alla daga þá uppgötvaði hún jóga . „ Jóga breytti líkamlegri og andlegri líðan minni algjörlega , alveg 360 gráður . Ég fór alveg heilan hring . “ Með jóga byrjaði Íris að breyta sínu lífsmunstri og ekki leið á löngu þangað til hún var byrjuð að vera sjálfri sér lík aftur . „ Jóga varð til þess að ég fann þennan styrk í sjálfri mér að hætta þessu . Að leita frekar að ævintýrunum sem ég hef alltaf verið að vonast eftir og frelsinu sem ég hef alltaf þráð . “ Í febrúar á þessu ári missti Íris vinnuna en hún lét það ekki draga sig niður og sá þessa breytingu sem tækifæri til þess að láta fleiri drauma rætast . Hún leit aldrei á atvinnumissinn sem eitthvað neikvætt og hennar tilfinningalegu viðbrögð við þessum breyttu aðstæðum voru léttir og svo spenningur fyrir því sem framtíðin myndi færa henni . „ Þetta var það besta sem hefur komið fyrir mig . Það voru skipulagsbreytingar þar sem ég var að vinna og mér var sagt upp ásamt öðru fólki . Þegar hann var að segja mér upp , sá ég mig fyrir mér í Tansaníu . “ Íris segir að hún hafi strax hugsað út í heim og byrjaði hún samstundis að undirbúa það að yfirgefa Ísland . „ Ég er búin að vera að ferðast mjög mikið og síðustu átta ár höfum við kærastinn minn ferðast í svona þrjá til fjóra mánuði á ári , annað hvort samfleytt eða í skömmtum . Ég var þarna nýkomin frá Tansaníu og Keníu nokkrum mánuðum áður . “ Þegar Íris kom heim til sín var það fyrsta sem hún gerði að senda leigusalanum þeirra skilaboð og spyrja hvort hún mætti framleigja íbúðina í einhvern tíma . „ Sem við gerðum og tveimur vikum síðar vorum við komin til Barcelona . Það tók ekki lengri tíma . Við hikuðum aldrei , ég fann bara að þetta var það sem átti að gerast og kærastinn minn fann það líka . “ Í vespuferðalagi Myndir úr einkasafni Frelsi að vera bíllaus Parið bjó í þrjá mánuði í Barcelona og Íris stundaði jóga þar allan tímann . Yoga hefur átt hug hennar allan síðan hún missti vinnuna . Eftir margra ára iðkun og áhuga á jóga lét hún verða að því að fara í jógakennaranám . „ Ég fór í mjög stíft jóganám þar sem ég fór í þrjá jógatíma á hverjum einasta degi . Svo tók ég þrjár vikur þar sem ég var í jóga frá sjö á morgnana til átta á kvöldin . Bootcamp í rauninni “ Eftir útskriftina fóru þau svo í fjögurra mánaða Asíureisu og segir íris að þar hafi hún lært meira á sjálfa sig ásamt því að læra meira um jóga , söguna og hugmyndafræðina á bak við jóga . Íris segir að það besta við að búa erlendis sé frelsið . „ Ég týni mér alltaf svolítið þegar ég kem til Íslands . Ég þarf alltaf að hafa fyrir því að halda í sjálfa mig . Það er allt þetta með að setjast inn í bílinn sinn og keyra frá A til B , að þurfa að hafa fyrir því að uppgötva eitthvað nýtt af því að maður dettur alltaf ósjálfrátt inn í einhverja rútínu . Maður er alltaf að gera það sama . “ Hún upplifir mikið frelsi þegar hún dvelur erlendis og er þar opnari fyrir öllu því sem viðkomandi land hefur upp á að bjóða og nýtir tímann vel . „ Að vera bíllaus er einhvers konar frelsi . Maður veit líka að maður er ekki að fara að vera þarna til æviloka þannig að maður nýtir hvert tækifæri í að finna sér eitthvað að gera , uppgötva eitthvað nýtt , smakka nýjan mat og kynnast nýju fólki áður en ég fer heim aftur þar sem ég veit að ég fer aftur í sama farið . “ Frá Asíureisunni en þar kenndi hún börnum jóga . Myndir úr einkasafni Málaði jógastöður í rigningunni Parið dvaldi í Víetnam yfir rigningartímabilið og málaði Íris nokkur jóga vatnsmálverk úti í rigningunni . Eftir að Íris kom heim hélt hún áfram að mála jógamyndir . Fljótlega fékk hún svo hugmyndina af því að búa til jógaspilastokk sem fékk svo nafnið Yoger . Myndirnar á spilunum málaði hún sjálf . „ Mér finnst vanta íslenskar upplýsingar og íslenska útgáfu af heimaiðkun á jóga . Það eru til ein eða tvær bækur á íslensku en mér fannst vanta eitthvað eins og þetta . “ Yoger er spilastokkur með 52 mismunandi vatnsmáluðum yogastöðum til þess að gera heima hjá sér eða á ferðalögum . Útskýringar eru á hverju spili og nöfnin eru bæði skrifuð á íslensku og Sanskrit . Möguleikarnir eru margir því það er hægt að útbúa hinar ýmsu rútínur úr þessum 52 stöðum . Spilinu fylgja líka níu tilbúnar rútínur . „ Hver tilbúin rútína hefur standandi , liggjandi og sitjandi stöður sem og eina krefjandi stöðu til að æfa sig á . “ Íris notar hjarta , spaða , tígul og lauf til að aðgreina áherslu spilanna hvort sem það er á jafnvægi , blóðflæði eða annað . Liturinn á málverkunum hefur líka merkingu en hver litur sýnir áherslu á ákveðna eiginleika stöðu . Svo má líka nota spilin sem hefðbundin spilastokk líka . Íris segir að Yoger henti bæði byrjendum og lengra komnum . Vísir / Vilhelm Markmiðinu náð á fimm dögum Íris ákvað að fjármagna gerð spilsins með því að safna á hópfjármögnunarsíðunni Karolina Fund . Þar gat fólk forpantað spilastokkinn og Íris hafði þá efni á að láta prenta hann út . Viðbrögðin sýndu að það var augljóslega þörf fyrir þessa hugmynd á spilamarkaðinum . „ Ég þurfti að ná markmiðinu sem var einhver 180 þúsund og ég gaf mér alveg 30 daga í það . En ég held að ég hafi náð markmiðinu á fimm dögum . Allt umfram það var í rauninni bara bónus . Nú er spilið komið í búðir . Ég er með nokkra sölustaði Skúmaskot , Systrasamlagið , Akkúrat , Litla hönnunar búðin í Hafnarfirði , Hús Handanna á Egilsstöðum og Heimabyggð á Ísafirði . “ Íris er ein af tíu hönnuðum og listakonum sem eru í Skúmaskoti og þar er öll hennar list til sölu . Hennar vinnuaðstaða er samt í Hafnarfirði í byggingu sem kallast Íshúsið . „ Ég er þar með vinnuaðstöðu og stúdíó . Það er ótrúlega gefandi því það eru algjörir snillingar sem vinna þarna . Þetta er mjög frjótt umhverfi , það er yfirleitt verið að skapa eitthvað og allir hjálpa öllum . Við höfum allt til alls þarna . “ Í húsinu er mikill fjöldi sem leigir sér vinnuaðstöðu og reglulega er svo haldið opið hús þar sem gestir og gangandi geta skoðað sig um og verslað af hönnuðunum , smiðunum , höfundunum og öðrum sem þar starfa . „ Ég kalla þetta Íshúshælið vegna þess að þú finnur allt furðulegasta og frábærasta fólkið þar . Sérstaklega núna fyrir jólin , þá er svona vertíð og fólk er smá stressað og pínu æst . Þetta er bara eins og hæli núna . “ Einu sinni skyssaði Íris allt í gamlar bækur . Myndin lengst til vinstri varð til í heimsókn á hjúkrunarheimili aldraðra í Nuuk . Myndir úr einkasafni Hugurinn leitar til Ísafjarðar Íris kennir jóga sem jógaleiðbeinandi og er með ákveðna fasta tíma í hverri viku og leysir svo af líka þess á milli . Rútínan hennar er mjög fjölbreytt og hefur Íris nógan tíma til að vinna í sinni myndlist meðfram jógakennslunni . Þessi sveigjanleiki og fjölbreytileiki hentar henni alveg einstaklega vel . Íris vonar að hún geti unnið við myndlist og jóga út ævina og segist algjörlega vera búin að finna sig . Framundan er svo að þýða spilið yfir á önnur tungumál og ætlar hún að byrja á ensku og dönsku . „ Mig dreymdi alltaf um að geta tvinnað þetta tvennt saman , myndlist og jóga . Svo fann ég þessa leið til þess með Yoger spilinu , sem ég er sjúklega stolt af . “ Hún gæti alveg hugsað sér að flytja aftur á Ísafjörð einn daginn og á ennþá sterkar rætur þar . „ Ég á ömmu þar sem er mín besta vinkona og á part í mínu uppeldi . Mig dreymir um að geta búið meira hjá henni , þó að ég væri kannski ekkert alltaf þar . Ég vildi að ég gæti eytt meiri tíma á Ísafirði til að vera með litlu frænkum mínum og henni . Ég sé mig alveg fyrir mér í krúttlegu húsi á Smiðjugötu á Ísafirði . Það er jógastúdíó þar sem er með ótrúlega fallegu útsýni . Ég elska að fá að kenna jóga á Ísafirði og dýrka að vera þar . Ég sé mig alveg fyrir mér þar en það eina er að það er svo erfitt að komast þaðan , sem er eiginlega það sama á Grænlandi . Ég þarf því helst að fá útrás fyrir fiðrildið mitt fyrst . “ Íris segir að allir geti stundað jóga ef þeir vilji það . Jógað styrki líkama , huga og sál . „ Það er algengur misskilningur að þetta sé bara líkamsrækt , sem þetta er alveg en það er bara bónus . Þetta er allt þetta huglæga líka , einbeitingin og þessi ró sem fylgir . Mér finnst að allir ættu að gefa sér þennan tíma , þó að það sé ekki í nema nokkrar mínútur á dag í að slaka á . Að finna sig , hugleiða eða fara í jóga . Gefa sér tíma í sjálfan sig . Mér finnst fólk ekki nógu duglegt að tileinka tímanum sínum sjálfum sér . “